Diari Oficial de la Generalitat Valenciana


Sumari del DOGV 3490, del 07-05-1999 (1999/3748)

RESOLUCIÓ de 19 d'abril de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni d'assistència sanitària derivada d'accidents de trànsit per a 1999, en l'àmbit de la sanitat pública de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3490

Data del DOGV
:   07-05-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/3748


Data del document
:   19-04-1999

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * cooperació administrativa
    * terapèutica
    * accident laboral

RESOLUCIÓ de 19 d'abril de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni d'assistència sanitària derivada d'accidents de trànsit per a 1999, en l'àmbit de la sanitat pública de la Generalitat Valenciana. [1999/X3748]
  
Subscrit, després de la tramitació prèvia reglamentària, entre el Consorci de Compensació d'Assegurances, la Generalitat Valenciana i la Unión Española de Entidades Aseguradoras y Reaseguradoras UNESPA, l'1 de gener de 1999, un conveni d'assistència sanitària derivada d'accidents de trànsit per a 1999 en l'àmbit de la sanitat pública de la Generalitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0534/1999, i que figura com a annex d'aquesta resolució.
  
València, 19 d'abril de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni d'assistència sanitària derivada d'accidents de trànsit per a 1999, en l'àmbit de la sanitat pública de la Generalitat Valenciana.
  
Madrid, 1 de gener de 1999.
  
Reunits:
  
El senyor Alejandro Izuzquiza Ibáñez de Aldecoa, en representació del Consorci de Compensació d'Assegurances, com a director d'operacions.
  
El senyor Joaquín Farnós Gauchía, en representació de la Generalitat Valenciana, com a conseller de Sanitat de la qual depén, conforme a l'autorització conferida pel Govern Valencià.
  
El senyor José Boada Bravo, en representació de la Unión Española de Entidades Aseguradoras y Reaseguradoras, UNESPA, com a president de la Comissió Tècnica d'Assegurances d'Automòbils.
  
Manifesten:
  
1r. Amb data 2 de març de 1998 es firmà una addenda al conveni entre el Consorci de Compensació d'Assegurances, la Generalitat Valenciana i UNESPA que regulava l'assistència sanitària derivada d'accidents de trànsit en l'àmbit de la sanitat pública, per la qual s'entenia prorrogat el conveni vigent el 1997 amb algunes modificacions.
  
2n. Per a l'exercici 1999, se subscriu el present conveni que té per objecte regular, en l'àmbit territorial de la Comunitat Valenciana, la prestació de l'assistència sanitària a lesionats com a conseqüència de fets de la circulació ocasionats per vehicles amb estacionament habitual a Espanya, i sempre referits a:
  
- Assegurança de responsabilitat civil, derivada de la circulació de vehicles de motor.
  
- Assistències sanitàries prestades en centres o institucions dependents de la Conselleria de Sanitat de la Generalitat Valenciana.
  
Cosa que es du a terme segons les estipulacions següents.
  
I. Normes generals
  
Primera
  
La Conselleria de Sanitat es compromet, en l'àmbit d'aquest conveni i amb els mitjans de què disposa, a prestar l'assistència sanitària a lesionats com a conseqüència de fets de la circulació que es produïsquen al territori de la comunitat autònoma o aquells altres en què, havent-se produït fora de l'àmbit de la Comunitat Valenciana, els lesionats siguen traslladats per a la seua atenció en centres dependents de la conselleria.
  
Segona
  
L'assistència sanitària podrà ser prestada en qualsevol dels centres sanitaris de la Conselleria de Sanitat, que tindran la consideració de centres reconeguts pel Consorci de Compensació d'Assegurances a l'efecte del que disposa la legislació vigent.
  
A aquest efecte s'acompanya com a annex I d'aquest conveni la relació de tots els centres i institucions sanitaris que a la firma d'aquest conveni depenen de la Conselleria de Sanitat.
  
Tercera
  
Es consideraran entitats asseguradores adherides a aquest conveni totes les que es relacionen en l'annex II.
  
Quarta
  
La determinació de l'entitat asseguradora obligada al pagament es realitza de forma objectiva tenint en compte els supòsits següents:
  
A) Sinistres en què intervinga un sol vehicle: en aquest tipus de sinistres, l'entitat asseguradora s'obliga al pagament de les despeses assistencials que necessiten les víctimes de l'accident, inclòs el conductor del vehicle, i en queden exclosos els conductors de ciclomotors, motocicletes i assimilables.
  
En el cas d'un vehicle directament assegurat pel Consorci de Compensació d'Assegurances, aquesta entitat assumirà les despeses assistencials meritades per les víctimes, amb l'excepció del conductor del vehicle.
  
En el supòsit d'inexistència d'assegurança de responsabilitat civil o en aquells altres casos en què resulte acreditada la intervenció en el sinistre d'un vehicle robat, llevat que els danys s'hagueren causat a persones que ocuparen voluntàriament el referit vehicle i el consorci de compensació d'assegurances provara que aquestes coneixien tals circumstàncies, les despeses assistencials de les víctimes de l'accident, amb excepció del conductor del vehicle, seran per compte del Consorci de Compensació d'Assegurances.
  
B) Sinistres en què participe més d'un vehicle: en aquests sinistres, abonarà cada entitat asseguradora les despeses assistencials de les víctimes ocupants de cada vehicle i les del conductor, excepte quan es tracte de vehicles no assegurats o robats, en els quals el Consorci de Compensació d'Assegurances no assumirà les despeses del conductor, així com les de les víctimes que es prove que ocupaven voluntàriament el vehicle coneixent les seues circumstàncies, que seran a càrrec de les pròpies víctimes.
  
En aquests casos, les despeses d'assistència sanitària d'altres persones les lesions de les quals cause materialment cada vehicle, seran abonades per l'entitat asseguradora del vehicle.
  
C) En els supòsits en què intervinga més d'un vehicle, no podrà al·legar-se com a causa per a no fer-se càrrec del pagament de les prestacions el fet de la culpabilitat del sinistre i, per tant, que l'obligació d'indemnitzar siga imputable al conductor de l'altre vehicle.
  
El conveni s'aplicarà entre les parts afectades adherides, fins i tot quan intervinga un tercer no adherit, robat o sense assegurança.
  
En els supòsits en què intervinguen entitats asseguradores no adherides, el pagament de les prestacions que els correspongueren a aquestes segons les estipulacions anteriors no podrà ser reclamat per responsabilitat a les entitats asseguradores adherides.
  
D) Sinistres en què participen vehicles assegurats en entitats declarades en fallida, suspensió de pagaments o que, sent insolvents, la seua liquidació siga intervinguda o encomanada a la Comissió Liquidadora d'Entitats Asseguradores (CLEA): d'acord amb allò que s'ha establit en la legislació vigent, el Consorci de Compensació d'Assegurances assumirà, en els termes en què ho haguera fet l'asseguradora, les obligacions pendents d'aquelles que es trobaren en els supòsits abans definits, d'acord amb les normes següents:
  
D.1) Remetrà al Consorci de Compensació d'Assegurances una còpia de les liquidacions i dels informes d'assistència corresponents pendents de pagament cada entitat asseguradora, amb justificació que, en el termini determinat en aquest conveni, foren remeses a les asseguradores.
  
D.2) El Consorci de Compensació d'Assegurances no assumirà el pagament de liquidacions emeses per assistències prestades en un termini superior a un any, abans de declarar-se la fallida, suspensió de pagaments o liquidació intervinguda o encomanada a la CLEA, en aplicació de l'article 6 de la Llei sobre Responsabilitat Civil i Assegurança en la Circulació de Vehicles de Motor, llevat que quede justificada la interrupció del termini assenyalat.
  
D.3) Declarada la fallida, suspensió de pagaments, o liquidació intervinguda o encomanada a la Comissió Liquidadora d'Entitats Asseguradores (CLEA) d'una asseguradora, el Consorci de Compensació d'Assegurances atendrà extrajudicialment els pagaments pendents d'aqueixa entitat que s'hagueren reclamat judicialment, sempre que s'acredite el corresponent desistiment dels processos iniciats.
  
D.4) El Consorci de Compensació d'Assegurances es compromet a comunicar a les parts firmants del conveni, tots els casos d'entitats asseguradores que es troben en les situacions descrites.
  
Cinquena
  
Per la prestació d'assistència sanitària que s'efectua als lesionats a què es refereix el present conveni, la Conselleria de Sanitat efectuarà una liquidació per serveis sanitaris prestats, d'acord amb les següents tarifes:
  
A) Mòdul fix de cent vint mil cinc-centes (120.500) pessetes per cada lesionat a què es preste assistència, independentment que es tracte d'una assistència inicial d'urgència, es produïsca l'hospitalització, o es tracte de consultes successives o posteriors reingressos incloent el tractament rehabilitador que el lesionat necessite.
  
En el referit mòdul de 120.500 pessetes quedarà inclosa la totalitat de les despeses assistencials fins a la finalització del procés, inclòs el transport i l'assistència que poguera prestar-se al lloc de l'accident, i serà d'aplicació a totes les assistències sanitàries prestades als lesionats per fets de la circulació.
  
B) Per a aquells lesionats la primera assistència sanitària dels quals s'haja produït en centres no dependents d'aquesta conselleria i siguen desplaçats a centres sanitaris adscrits a aquesta, el mòdul que haurà de liquidar-se serà de quaranta-una mil set-centes (41.700 PTA).
  
Així mateix, quan un lesionat atés en un centre sanitari dependent de la Conselleria de Sanitat, per raons del seu domicili habitual o de l'atenció mèdica que haja de prestar-se, siga desplaçat a centres o institucions sanitàries no dependents d'aquesta conselleria, l'assistència sanitària prestada inicialment es liquidarà també d'acord amb el mòdul fix de quaranta-una mil set-centes (41.700 PTA).
  
No obstant això, quan un lesionat atés d'urgències en un centre sanitari dependent de la Conselleria de Sanitat, per causes de força major, haja de ser remés a un centre no dependent d'aquesta, no s'efectuarà cap facturació. A aquests efectes, s'entendran com a causes de força major aquelles situacions d'especial emergència en què el lesionat necessitara d'un tipus d'atencions que no pogueren ser prestades per centres adscrits a la conselleria.
  
C) No seran d'aplicació els mòduls anteriors a les prestacions sanitàries que s'efectuen a lesionats, com a conseqüència de fets de la circulació, ocupants de vehicles de transport públic de viatgers, quan es faça a través d'autobusos.
  
En aquest cas, seran d'aplicació les tarifes que amb caràcter general, siguen d'aplicació per a les prestacions sanitàries assistencials, d'acord amb la legislació vigent.
  
II. Normes de procediment
  
Sisena
  
Les parts subscriptores d'aquest conveni se sotmeten a les següents normes de procediment per al seu desenvolupament pràctic:
  
1r. Els centres sanitaris de la Conselleria de Sanitat es comprometen a cursar, en el termini de 2 mesos comptadors des de la recepció d'un lesionat, a l'entitat o entitats asseguradores dels vehicles implicats en el sinistre, el corresponent informe d'assistència per cada lesionat, segons el model que figura com a annex III del conveni.
  
2n. El termini d'enviament de l'informe d'assistència es podrà ampliar a 3 mesos, sempre que el centre gestor justifique la impossibilitat d'haver aportat l'informe amb anterioritat per causes alienes a aquest.
  
No obstant això, l'enviament de l'informe d'assistència en un termini superior als assenyalats, per una causa justificada, no repercutirà quant a l'acceptació de l'entitat asseguradora de fer-se càrrec del sinistre.
  
3r. Els centres sanitaris estendran per escrit un comunicat d'assistència per cada un dels lesionats, encara que siguen diverses les víctimes d'un accident.
  
4t. Totes les comunicacions i notificacions a què es refereix el present conveni es faran per escrit i, en tot cas, per correu certificat o fax.
  
5é. En el supòsit d'un accident ocasionat per un vehicle robat o sense assegurança, els centres sanitaris adjuntaran a l'informe o informes d'assistència una declaració responsable de les circumstàncies de l'accident subscrita i firmada per l'accidentat, testimonis de l'accident o per aquells que els prestaren auxili, acompanyada de fotocòpia del document nacional d'identitat del firmant, segons el model que figura com a annex IV del conveni. Mentre no s'obtinga tal declaració, el Consorci de Compensació d'Assegurances quedarà alliberat de l'acceptació de les despeses d'assistència a què es referisca el comunicat, llevat que el centre sanitari manifeste, mitjançant una declaració responsable, excepcionalment, la impossibilitat de l'obtenció de tal declaració, indicant els tràmits realitzats a l'efecte, sense que en cap cas aquesta remissió puga demorar-se més de 2 mesos després d'emés el comunicat d'assistència, transcorreguts els quals el Consorci de Compensació d'Assegurances quedarà alliberat d'assumir les despeses corresponents al lesionat.
  
6é. S'entendrà que l'entitat asseguradora accepta les despeses d'assistència si en el termini de 2 mesos des de la recepció de l'informe d'assistència, no realitza cap al·legació en contrari. En aquests casos, el centre gestor procedirà a girar la liquidació definitiva que corresponga, a càrrec de la dita entitat asseguradora i segons el mòdul assistencial establit en el comunicat d'assistència.
  
7é. Per al cas que l'entitat asseguradora formule al·legacions dins del termini, aquestes seran objecte de consideració per part del centre gestor, que realitzarà les gestions necessàries a fi de definir correctament els elements essencials de l'informe d'assistència i, una vegada determinats aquests, es remetrà a l'entitat asseguradora que s'entenga que correspon, seguint el procediment establit en els apartats anteriors.
  
8é. La negativa d'una entitat asseguradora a fer-se càrrec de les despeses assistencials per causes no regulades en el conveni, així com per discrepàncies en algunes de les dades que consten en el comunicat d'assistència notificat, determinarà que el centre sanitari remeta l'expedient complet a la comissió de seguiment.
  
9é. La resolució que dicte la comissió de seguiment donarà dret al centre gestor a emetre la corresponent liquidació a càrrec de l'entitat que la dita comissió considere.
  
10. La liquidació per la prestació sanitària haurà de ser notificada dins del termini d'un any, des de la data de la primera assistència continuada prestada al lesionat.
  
No obstant tot això anterior, el còmput del termini de l'any quedarà interromput quan existisquen discrepàncies entre el centre sanitari i l'entitat obligada al pagament que facen necessària la intervenció de la comissió de seguiment. El termini quedarà interromput des de la data de remissió de l'expedient pel centre sanitari o l'entitat asseguradora a la comissió de seguiment, i es reiniciarà el còmput del termini des de la data de notificació de la resolució adoptada per la dita comissió.
  
11. Si algun vehicle es trobara emparat per més d'una assegurança de responsabilitat civil de subscripció obligatòria, l'entitat asseguradora que haguera abonat les despeses d'assistència sanitària podrà reclamar a l'altra o les altres adherides la part proporcional en relació amb el nombre de pòlisses vigents. L'obligada al pagament enfront del centre sanitari serà la requerida per aquest en primer lloc.
  
Setena
  
En la liquidació, on s'establirà el mòdul regulat en la clàusula cinquena, es faran constar necessàriament les dades següents:
  
1. Dades identificadores del lesionat afectat.
  
2. Companyia asseguradora obligada al pagament, amb indicació de la matrícula o de la pòlissa.
  
3. Data del sinistre.
  
4. Còpia de l'informe d'assistència.
  
5. L'import del mòdul que corresponga per la cobertura del procés total d'assistència sanitària prestada al lesionat, d'acord amb l'estipulació cinquena.
  
Vuitena
  
Serà liquidable l'assistència sanitària prestada al lesionat, mitjançant el mòdul referenciat en la clàusula cinquena, per aquell centre hospitalari que preste la primera assistència. El centre haurà de comunicar aquest fet al centre sanitari receptor del pacient si aquest necessitara d'un trasllat posterior a la primera assistència, a fi d'evitar una possible duplicitat en les liquidacions.
  
En l'àmbit de l'atenció primària, només es pot fer l'emissió de la corresponent liquidació per serveis sanitaris a què es refereix aquest conveni quan el pacient no siga remés a cap centre hospitalari i la seua lesió puga ser atesa íntegrament en l'atenció primària. En cas contrari, la liquidació l'emetrà el centre hospitalari receptor del pacient.
  
Pel que fa als serveis especials d'urgències, les liquidacions les emetrà el centre receptor del lesionat. No obstant això, les assistències prestades pel servei esmentat que no comporten la derivació del lesionat a altres centres assistencials les liquidarà aquest, de conformitat amb el mòdul establit en la clàusula cinquena del present conveni.
  
Novena
  
Només serà procedent la negativa d'una entitat asseguradora a fer-se càrrec de les despeses assistencials en els supòsits següents:
  
a) Quan l'entitat no tinga assegurat cap vehicle dels implicats en l'accident o no li corresponga el pagament segons l'estipulació quarta d'aquest conveni.
  
b) El transcurs dels terminis fixats en l'estipulació sisena, apartat 11.
  
La negativa d'una entitat asseguradora a fer-se càrrec d'un sinistre basada en causes distintes a les assenyalades en els paràgrafs anteriors, fins i tot quan la negativa siga per falta de declaració del sinistre per part de l'assegurat, donarà lloc al naixement del dret perquè el centre sanitari puga fer valdre els seus drets segons allò que s'ha previst en l'estipulació sisena. Per a això s'enviarà la documentació necessària a la comissió de seguiment, que haurà d'incloure sempre una còpia de l'informe d'assistència relatiu al lesionat la factura del qual es qüestiona.
  
D'igual manera, en els supòsits en què intervinguen dos o més vehicles, no podrà mai al·legar-se com a causa per a no fer-se càrrec de les despeses assistencials el fet de "la culpabilitat del dit sinistre" i per tant que l'obligació d'indemnitzar siga imputable a la companyia del vehicle contrari.
  
D'altra banda, quan intervinga una entitat asseguradora no adherida, l'adherida no podrà al·legar tal circumstància respecte a les obligacions que li corresponen.
  
Deu
  
1. Notificades les liquidacions a les entitats asseguradores obligades al pagament, aquestes hauran de fer efectiu l'import conforme als terminis establits en les respectives liquidacions.
  
Les liquidacions no abonades dins dels terminis establits a l'efecte podran exigir-se mitjançant el procediment de constrenyiment. A l'efecte, els centres de gestió hauran de realitzar les corresponents relacions de deutors, que seran comunicades a la comissió de seguiment abans de la iniciació del dit procediment de constrenyiment.
  
2. Contra les liquidacions a què es refereix el present conveni, serà aplicable el règim general de revisió dels actes establit en el Decret 34/1983, de 21 de març, de la Presidència de la Generalitat Valenciana, i serà preceptiu per a la resolució dels dits recursos l'informe de la comissió de seguiment.
  
Onze
  
La remissió de l'informe d'evolució de lesions per part del centre sanitari, es farà si hi ha una petició de la companyia asseguradora afectada, sempre dins dels límits de la confidencialitat de la informació relacionada amb l'evolució i el procés del malalt.
  
Dotze
  
Les despeses extrasanitàries, com ara conferències telefòniques, cafeteria, etc., seran sempre per compte del lesionat i el centre sanitari, si és procedent, li'ls facturarà, amb independència del mòdul de despeses assistencials a càrrec de l'entitat asseguradora.
  
Tretze
  
Tots els centres sanitaris es comprometen a donar tota classe de facilitats per a les comprovacions que per al millor compliment del conveni puguen fer el Consorci de Compensació d'Assegurances o qualsevol de les entitats asseguradores adherides.
  
Tots els centres sanitaris i entitats asseguradores que s'adherisquen a aquest conveni es comprometen a complir els acords de la comissió de seguiment.
  
Qualsevol infracció d'aquestes estipulacions i normes es denunciarà a la comissió de seguiment, que esgotarà les seues possibilitats d'actuació, segons que preveuen les estipulacions i normes d'aquest conveni.
  
Catorze
  
Les entitats asseguradores adherides i el Consorci de Compensació d'Assegurances renuncien recíprocament quant a les despeses d'assistència sanitària abonats conforme a les clàusules d'aquest conveni, a fer ús del dret de repetició regulat en la legislació vigent.
  
III. Altes i baixes de centres sanitaris i entitats asseguradores
  
Quinze
  
La Conselleria de Sanitat haurà de notificar fefaentment a les altres parts subscriptores d'aquest conveni les altes posteriors dels centres sanitaris sotmesos a la seua jurisdicció i que s'adherisquen al present conveni. Aquesta adhesió començarà a ser efectiva des del moment en què UNESPA i el Consorci de Compensació d'Assegurances justifiquen la recepció, de forma fefaent, de la comunicació de l'alta.
  
Les baixes dels centres sanitaris sotmesos a la jurisdicció de la Conselleria de Sanitat, si és que n'hi ha, hauran de ser comunicades a UNESPA i al Consorci de Compensació d'Assegurances, i tindran efectivitat tres mesos després de la data en què tant UNESPA com el Consorci de Compensació d'Assegurances justifiquen la recepció, de forma fefaent, de la comunicació.
  
Setze
  
Les entitats asseguradores que desitgen adherir-se posteriorment al present conveni ho sol·licitaran a través d'UNESPA o del Consorci de Compensació d'Assegurances. En aquest cas, UNESPA o el consorci notificaran fefaentment a les altres parts subscriptores del conveni les noves adhesions, que produiran efecte des de la recepció de la comunicació de l'alta per totes les parts subscriptores del conveni.
  
Les baixes de les entitats asseguradores, si es produeixen, hauran de ser comunicades per UNESPA o el Consorci a les altres parts firmants, i tindran efectivitat tres mesos després de la data de recepció de la comunicació de la baixa.
  
IV. Comissió de seguiment
  
Dèsset
  
Les parts entenen la necessitat de crear un òrgan idoni que resolga totes les situacions que pogueren suscitar-se en el seguiment o interpretació d'aquest conveni, i atorguen a la dita comissió la plena competència sobre la qüestió que se sotmeta al seu coneixement, sempre que siga plantejada entre entitats adherides a aquest.
  
La comissió de seguiment vetlarà pel compliment del conveni, donarà solució a les qüestions conflictives que pogueren sorgir entre les entitats asseguradores i la Conselleria de Sanitat, i exercirà les seues funcions sobre tot allò que li siga sotmés prèviament per les parts.
  
La comissió estarà formada per sis membres, dos en representació de les entitats asseguradores adherides; dos més en representació del Consorci de Compensació d'Assegurances i dos més en representació de la Conselleria de Sanitat. Les decisions adoptades per aquesta comissió de seguiment seran, en tots els casos, per unanimitat.
  
Per al cas que qualsevol dels representants tinguera una incompatibilitat manifesta en la resolució d'algun cas, es procedirà a nomenar un suplent que només intervindrà en els casos afectats per aquesta incompatibilitat.
  
La comissió es reunirà obligatòriament una vegada al trimestre i totes les vegades que siga requerida per a assumptes d'especial rellevància, amb caràcter extraordinari.
  
La resolució dictada per la comissió serà obligatòria i tindrà caràcter vinculant per a les parts afectades.
  
Seran funcions de la comissió de seguiment les següents:
  
1a. Interpretar el conveni en aquelles qüestions que li siguen plantejades per les parts.
  
2a. Dirimir els desacords existents entre les entitats asseguradores i els centres sanitaris amb vista a la interpretació del conveni i a les al·legacions que s'efectuen als informes d'assistència.
  
3a. Informar, abans de la resolució, sobre les reclamacions que es puguen interposar contra les liquidacions definitives per prestacions sanitàries.
  
Si els acords de la comissió adopten la forma de criteri general per aplicar des d'aleshores en el marc del conveni, la comissió de seguiment queda obligada a difondre'ls mitjançant una circular que serà comunicada a les parts.
  
Així mateix, aquells criteris de caràcter general que la comissió nacional puga adoptar en el marc del conveni que se subscriu a nivell nacional, i que puguen afectar la interpretació del present conveni, seran avaluats i, si és procedent, presos en consideració per la comissió de seguiment per a l'adopció de les seues resolucions.
  
A l'efecte de comunicacions, el domicili de la comissió serà el de la Conselleria de Sanitat.
  
Divuit
  
Les parts firmants d'aquest conveni s'obliguen a sotmetre les diferències que en l'àmbit de l'aplicació del mateix puguen sorgir, a la comissió de seguiment.
  
Per facilitar l'enteniment entre els centres sanitaris i les entitats asseguradores o el Consorci de Compensació d'Assegurances, nomenaran cada entitat i centre sanitari un o dos interlocutors, amb indicació de les seues respectives places de residència, domicili, telèfon i fax per a l'anàlisi i la solució de les possibles reclamacions que es referisquen als informes d'assistència.
  
Si una de les parts en conflicte sol·licita a l'interlocutor de l'altra part els motius de la seua discrepància o no actuació, i aquest últim no contesta en el termini de 20 dies, qualsevol d'elles podrà dirigir-se a la comissió de seguiment.
  
V. Interpretació del conveni
  
Dènou
  
Les parts subscriptores del present conveni accepten en qüestions d'interpretació d'aquest conveni, i en cas de desacords entre els uns i els altres, la resolució que a la qüestió plantejada proporcione, amb caràcter diriment, la comissió de seguiment, sense perjuí d'allò que s'ha previst amb caràcter específic en les estipulacions anteriors.
  
VI. Vigència i revisions
  
Vint
  
El present conveni entrarà en vigor l'1 de gener de 1999, tindrà validesa fins al 31 de desembre del 1999 i es prorrogarà tàcitament l'1 de gener de cada any, amb l'increment del mòdul segons un acord oportú, si no és denunciat per qualsevol de les parts subscriptores en el termini de tres mesos anteriors a la data de caducitat.
  
DISPOSICIÓ ADDICIONAL
  
Les parts firmants del present conveni es comprometen a crear un grup de treball per a l'estudi, l'elaboració i la posada en funcionament d'un sistema d'informació que permeta la comunicació, per via telemàtica, entre els centres de gestió de la Conselleria de Sanitat i les distintes entitats asseguradores, a l'efecte d'aconseguir una millora en la gestió i la tramitació dels expedients administratius derivats de les prestacions sanitàries que regula aquest conveni.
  
DISPOSICIÓ TRANSITÒRIA
  
Les qüestions, al·legacions o reclamacions que plantegen les entitats asseguradores o els centres sanitaris com a conseqüència de les prestacions sanitàries derivades d'accidents de trànsit anteriors a l'entrada en vigor d'aquest conveni seran resoltes per la comissió de seguiment d'acord amb el que s'ha previst en els convenis d'aplicació vigents a la data del sinistre.
  
DISPOSICIÓ FINAL
  
Els firmants d'aquest conveni en representació del Consorci de Compensació d'Assegurances, de la Conselleria de Sanitat i d'UNESPA, esperen de tots el compliment estricte de les estipulacions i normes convingudes, en benefici de les mútues relacions i dels perjudicats emparats per l'assegurança de responsabilitat civil derivada de l'ús i la circulació de vehicles de motor de subscripció obligatòria.
  
I perquè conste, firmen les parts el present conveni, en triple versió i a un sol efecte, al lloc i en la data dalt indicats.
  
Consorci de Compensació d'Assegurances,
  
ALEJANDRO IZUZQUIZA IBAÑEZ DE ALDECOA
  
Conselleria de Sanitat,
  
JOAQUÍN FARNÓS GAUCHÍA
  
Unión Española de Entidades Aseguradoras y Reaseguradoras,
  
JOSÉ BOADA BRAVO